Mandela-diens: Gebaretaaltolk aangekla van moordThamsanqa (Thami) Jantjie Foto: Alon Skuy, SAPA Die gebaretaaltolk by Nelson Mandela se gedenkdiens is vroeër skuldig bevind aan diefstal en het ‘n reeks kriminele klagte insluitend ‘n aanklag van moord teen hom, het eNCA Vrydag berig. eNCA berig ‘n saak van moord, poging tot moord en ontvoering is in 2003 teen Thamsanqa Jantjie en twee ander mans gelê en is in 2004 na die Johannesburgse hooggeregshof verwys. Die saak is in November 2006 afgehandel. Die uitslag van die saak is egter onbekend, aangesien die hofdokument glo leeg was toe eNCA-verslaggewers navraag gedoen het. eNCA het deur middel van hofdokumente en polisierekords bevestig dat Jantjie in 1995 skuldig bevind is aan diefstal en is tronkstraf van drie jaar opgelê. Hy is in 1997 beskuldig van huisbraak en opsetlike saakbeskadiging in 1998. Hy is in September 1994 aangekla van verkragting, maar is later vrygespreek. Talle van die aanklagte teen hom is glo laat vaar, aangesien hy glo geestelik onbevoeg verklaar is om verhoor te word, berig eNCA. Klik hier om meer te lees. Jantjie word glo vir skisofrenie behandel en het tydens die gedenkdiens ‘n episode gehad. Sy gebaretaal is deur die dowe gemeenskap as “nonsens” beskryf. -SAPA